Page:Scottish minstrel (4).pdf/23

 45

LOGAN BRAES.

Words by JOHN MAYNE. Air-"Logan Water." Keynote G minor.

By Logan's streams that rin sae deep,

Fu' aft wi' glee I've herded sheep:

I've herded sheep, and gather'd slaes,

Wi' my dear lad on Logan braes.

But waes my heart ! these days are gane,

And I wi' grief now herd alane

Since my dear lad maun face his faes,

Far, far frae me and Logan braes !

Nae mair at Logan kirk will he

Atween the preachings meet wi' me;

Meet wi' me, or, when it's mirk,

Convoy me hame frae Logan kirk.

I weel may sing,--these days are gane !

Frae kirk or fair I come alane;

While my dear lad maun face his faes,

Far, far frae me and Logan braes!

O'ER THE MUIR AMANG THE HEATHER.

Words by JEAN GLOVER. Key-note D.

Comin' thro' the craigs o' Kyle,

Amang the bonnie blooming heather ;

There I met a bonnie lassie,

Keeping a' her ewes thegither.

O'er the muir amang the heather;

O'er the muir amang the heather;

There I met a bonnie lassie,

Keeping a' her ewes thegither.

Says I, my dear, whare is thy hame?

in muir, or dale, pray tell me whether?

Says she, I tent thae fleecy flocks

That feed amang the blooming heather.

O'er the muir, &c.

We sat us down upon a bank,

Sae warm and sunnie was the weather:

She left her flocks at large to rove

Amang the bonnie blooming heather.

O'er the muir, &c.

She charm'd my heart, and aye sinsyne,

I couldna think on ony ither;

By sea and sky! she shall be mine,

The bonnie lass amang the heather.'

O'er the muir, &c.